《中秋马溪山中望月》
宋代·郭印

佳月四时有，古来重中秋。
今夕万里怀，共作阴霾忧。
我宿招提万，山空夜更幽。
兹念亦未归，天际屡回头。
冰轮涌碧空，宇宙寒飕飕。
清辉聊一吸，洗尽肝胆愁。
山中魑魅窟，惊竄无所投。
自言天眼明，此地非我留。
缅思区域内，丑怪繁匹俦。
不知大圆影，能尽驱除不。
仰首祝天公，勿遣纖云浮。
纵此白玉盘，年年照九州。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。